
Δομή Προγράμματος Καλλιέργειας Δεξιοτήτων 

	1ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
ΓΡΑΜΜΑ ΕΝ ΠΛΩ
1

	Οι μαθητές/τριες αναμένεται να:
· αναγνωρίζουν τη δομή και τα χαρακτηριστικά μιας προσωπικής επιστολής και να τα εφαρμόζουν στη δική τους γραφή,
· αναλύουν τον τρόπο έκφρασης συναισθημάτων και σκέψεων μέσα από το λογοτεχνικό κείμενο του Σεφέρη,
· συντάσσουν μια επιστολή προς τον/την Καπετάνιο/ισσα του υιοθετημένου πλοίου, αξιοποιώντας την κατάλληλη μορφή και γλώσσα, ενσωματώνοντας στοιχεία δημιουργικής έκφρασης.

	
	Δραστηριότητες

	
	Μία Διδακτική Ώρα (45 λεπτά)
1_Εισαγωγή στην Έννοια της «Υιοθεσίας Πλοίου» και τη Δομή Επιστολής (7 λεπτά)
Ξεκινήστε με μια ανοιχτή συζήτηση στην τάξη για το τι σημαίνει «υιοθεσία πλοίου». Εξηγήστε ότι δεν πρόκειται για πραγματική υιοθεσία, αλλά για μια συμβολική σχέση που συνδέει την τάξη με ένα πλοίο, δηλαδή, με την πλοιοκτήτρια εταιρεία, τον/την Καπετάνιο/-νισσα και το πλήρωμά του. Τη σύνδεση αυτή την αναλαμβάνει η PROJECT CONNECT. [Σχετικές οδηγίες για τον τρόπο σύνδεσης με το πλοίο αλλά και για την όλη φιλοσοφία και στόχευση του προγράμματος θα βρείτε στον φάκελο «Οποιοδήποτε άλλο Υλικό» ΑΡΧΕΙΟ: «ΥΙΟΘΕΣΙΑ ΠΛΟΙΟΥ_ΟΔΗΓΟΣ ΜΕΛΕΤΗΣ_2025»]. Μέσα από αυτή τη σύνδεση, την «υιοθεσία», οι μαθητές/τριες γίνονται «φίλοι» του πλοίου και του/της Καπετάνιου/νισσας, επικοινωνούν μαζί τους, μαθαίνουν για τη ζωή στη θάλασσα και μοιράζονται τις δικές τους σκέψεις και απορίες. Τονίστε ότι η κύρια μορφή επικοινωνίας με το πλοίο θα είναι η επιστολή, η οποία θα λειτουργεί ως γέφυρα ανάμεσα στην τάξη και το πλοίο [ενδεικτικό παράδειγμα επιστολής θα βρείτε στον φάκελο «Οποιοδήποτε άλλο Υλικό» ΑΡΧΕΙΟ: «ΕΝΔΕΙΚΤΙΚΟ ΓΡΑΜΜΑ.pdf»]. Στη συνέχεια, εξηγήστε τι είναι επιστολή, ρωτώντας αν έχουν ξαναγράψει ποτέ επιστολή και αν ναι, σε ποιον και γιατί. Εξηγήστε ότι οι επιστολές είναι ένας τρόπος γραπτής επικοινωνίας μεταξύ ατόμων και ότι χρησιμοποιούνται για να μεταφέρουμε σκέψεις, συναισθήματα, πληροφορίες ή αιτήματα. Εξηγήστε τους, επίσης, ότι υπάρχουν διάφοροι τύποι επιστολών, με τις κύριες κατηγορίες να είναι οι προσωπικές και οι επίσημες επιστολές. Μπορείτε ακόμη και να δώστε παραδείγματα για κάθε κατηγορία, όπως είναι οι προσωπικές επιστολές, οι οποίες γράφονται σε φίλους, συγγενείς, ή άλλους αγαπημένους, εκφράζοντας συχνά προσωπικά συναισθήματα, σκέψεις ή ειδήσεις ή οι επίσημες επιστολές, που γράφονται σε επίσημους φορείς, οργανισμούς, ή άτομα που δεν γνωρίζουμε προσωπικά, και ακολουθούν συγκεκριμένους κανόνες ευγένειας και δομής.
Στη συνέχεια, ανακοινώστε ότι σε αυτή τη δραστηριότητα θα επικεντρωθείτε στις προσωπικές επιστολές. Εξηγήστε ότι θα μάθουν πώς να εκφράζουν σκέψεις και συναισθήματα στον/στην Καπετάνιο /-νισσα του πλοίου που έχουν υιοθετήσει μέσω της γραπτής επικοινωνίας. Τονίστε ιδιαίτερα τη σημασία της ειλικρίνειας και της προσωπικής έκφρασης σε αυτού του είδους τις επιστολές. Ακολούθως, δείξτε στους μαθητές και στις μαθήτριες τη βασική δομή μιας προσωπικής επιστολής, η οποία περιλαμβάνει τα εξής μέρη:
· Χαιρετισμός: Αρχίζουμε την επιστολή με έναν χαιρετισμό, όπως «Αγαπητέ/ή [όνομα]».
· Κύριο Σώμα: Το κύριο μέρος της επιστολής περιλαμβάνει τα μηνύματα που θέλουμε να μεταφέρουμε. Εδώ οι μαθητές/τριες μπορούν να μιλήσουν για τις εμπειρίες τους, να κάνουν ερωτήσεις, ή να εκφράσουν τα συναισθήματά τους.
· Κλείσιμο: Η επιστολή κλείνει με μια φιλική φράση όπως «Με αγάπη» ή «Φιλικά» και το όνομά τους.
2 Παρουσίαση του Κειμένου «Ένα γράμμα στη Μίνα» του Γ. Σεφέρη (8 λεπτά)Διαβάστε μαζί με τους/τις μαθητές/τριες  το κείμενο του Σεφέρη «Ένα γράμμα στη Μίνα» με στόχο να εμπνευστούν οι μαθητές/τριες πριν γράψουν το δικό τους γράμμα. Καθώς διαβάζετε, σταματήστε επιλεκτικά σε σημεία για να συζητήσετε κυρίως τη γλώσσα, τα συναισθήματα και τον σκοπό του γράμματος. Ενδεικτικά σημεία εστίασης της προσοχής των μαθητών/τριών μπορεί να είναι τα ακόλουθα:
· Τρόπος που ο Σεφέρης απευθύνεται στη Μίνα.
· Εκφράσεις συναισθημάτων και προσωπικών σκέψεων.
· Χρήση περιγραφικών στοιχείων και εικόνων.

3_Ανάλυση της Δομής μιας Επιστολής (7 λεπτά)
Αφού ολοκληρωθεί η ανάγνωση, περάστε στη δομή της επιστολής. Ζητήστε από τους μαθητές και τις μαθήτριες να εντοπίσουν τα βασικά μέρη μιας επιστολής: την επικεφαλίδα, το χαιρετισμό, το κυρίως σώμα της επιστολής, την αποφώνηση και την υπογραφή στο γράμμα του Σεφέρη. Εσείς ο/η εκπαιδευτικός, τα καταγράφετε συνοπτικά στο(ν) (διαδραστικό) πίνακα ως οδηγό για τη συγγραφή
4_Συγγραφή σύντομης συλλογικής Επιστολής προς τον/την Καπετάνιο/νισσα του Υιοθετημένου Πλοίου (20 λεπτά)
Οι μαθητές/τριες χωρίζονται σε μικρές ομάδες και κάθε ομάδα αναλαμβάνει ένα τμήμα της επιστολής (π.χ. χαιρετισμός, εισαγωγή, κύριο σώμα, κλείσιμο). Δώστε τους οδηγίες για το πώς να γράψουν το δικό τους ειλικρινές και εκφραστικό γράμμα προς τον/την Καπετάνιο/νισσα του υιοθετημένου πλοίου, εμπνευσμένο από το κείμενο του Σεφέρη. Συγκεκριμένα, μπορούν να ακολουθήσουν τα εξής βήματα:
1. Χαιρετισμός: Ας ξεκινήσουν με έναν φιλικό και προσωπικό χαιρετισμό, όπως "Αγαπητέ Καπετάνιε [Όνομα]".
2. Εισαγωγή: Συστήνονται, λέγοντας ότι είναι μαθητές/τριες της Στ’ τάξης από το [όνομα σχολείου] και εκφράζουν τη χαρά τους που επικοινωνούν μαζί του.
3. Προσωπικές Σκέψεις: Ενθαρρύνετε τους μαθητές και τις μαθήτριες να εκφράσουν τις σκέψεις και τα συναισθήματά τους για τη ναυτική ζωή, όπως τη φαντάζονται, και να αναφέρουν τι έχουν μάθει στην τάξη για τα πλοία.
4. Αναμνήσεις και Εικόνες: Μπορούν να μοιραστούν προσωπικές εμπειρίες ή να ρωτήσουν τον/την Καπετάνιο/νισσα πώς είναι τα τοπία που βλέπει και οι προκλήσεις που αντιμετωπίζει.
5. Ερωτήσεις: Παροτρύνετε τα παιδιά να κάνουν ερωτήσεις, όπως πώς είναι μια τυπική μέρα στο πλοίο ή ποιο είναι το αγαπημένο του λιμάνι.
6. Κλείσιμο: Προτείνετε να κλείσουν με ευχαριστίες και ευχές για ασφαλή ταξίδια, υπογράφοντας με ένα φιλικό κλείσιμο.
Μετά την εργασία των ομάδων, επιλέγονται από την ολομέλεια της τάξης οι καλύτερες προτάσεις όλων, οι οποίες συνθέτουν την τελική κοινή επιστολή. Oι μαθητές/τριες αυτοαξιολογούν το έργο τους με βάση σχετική ρουμπρίκα  [«ΕΔ_ΔΚ_ΑΣ_Φύλλo Εργασίας_ΦΕ1Β_ΕΔ_2_ΥΙΟΘΕΣΙΑ ΠΛΟΙΟΥ.doc»] (Συνολική διάρκεια 3 λεπτά ). Στόχος είναι να δημιουργήσουν ένα ειλικρινές και εκφραστικό κείμενο που να αντικατοπτρίζει τη φωνή όλης της τάξης.
SDGs Εργαστηρίου 1:
· SDG 4 Ποιοτική Εκπαίδευση
· SDG 17 Συνεργασία για τους στόχους





	2ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
ΓΥΝΑΙΚΕΣ ΚΑΙ ΝΑΥΤΙΛΙΑ 

	Οι μαθητές/τριες αναμένεται να:
· αναγνωρίζουν και παρουσιάζουν σημαντικές γυναικείες μορφές που σχετίζονται με τη ναυτιλία στην ελληνική ιστορία,
· αναπτύσσουν δεξιότητες έρευνας, συνεργασίας και επικοινωνίας μέσω ομαδικής εργασίας,
· διακρίνουν τα χαρακτηριστικά που καθορίζουν την επιρροή της θάλασσας και της ναυτιλίας στις ζωές των γυναικών.

	
	Δραστηριότητες 

	
	Μία Διδακτική Ώρα (45 λεπτά)

1_Εισαγωγή (5 λεπτά)
Ο/Η εκπαιδευτικός παρουσιάζει εικόνες και αφηγήσεις για γυναίκες που συνδέθηκαν με τη θάλασσα και παράλληλα καλεί τα παιδιά να μοιραστούν τυχόν εμπειρίες ή γνώσεις που ήδη έχουν.

2_Ομάδες Εργασίας και Οργάνωση πληροφοριών (25 λεπτά)
Οι μαθητές/τριες χωρίζονται σε ομάδες των 4 έως 5 ατόμων, ώστε να υπάρχει ισορροπία στον αριθμό συμμετεχόντων. Κάθε ομάδα αναλαμβάνει να μελετήσει μία ηρωική γυναικεία μορφή που σχετίζεται με τη ναυτιλία, με βάση την Ιστορία της ΣΤ Τάξης, όπως η Λασκαρίνα Μπουμπουλίνα (Σπέτσες), η Δόμνα Βισβίζη (Θράκη) ή άλλες τοπικές θαλασσινές ηρωίδες.  Επίσης, μπορεί ο/η εκπαιδευτικός της τάξης, με βάση πάντα το πλαίσιο του μαθήματος της Ιστορίας, να προτείνει στους μαθητές και στις μαθήτριες να ασχοληθούν με γυναίκες της σύγχρονης Ελληνικής Nαυτιλίας, που διαχειρίζονται με επιτυχία ναυτιλιακές εταιρείες σε έναν αποδεδειγμένα ανδροκρατούμενο επαγγελματικό χώρο, αντιμετωπίζοντας το φαινόμενο της «γυάλινης οροφής», το οποίο αξίζει ο/η εκπαιδευτικός να εξηγήσει στους/στις μαθητές/τριες. Να εξηγήσει, δηλαδή, αυτόν τον κοινωνιολογικό όρο με τον οποίο περιγράφονται τα αόρατα, αλλά υπαρκτά, εμπόδια που συναντούν κυρίως γυναίκες στην επαγγελματική τους ανέλιξη, δημιουργώντας μια αόρατη «οροφή». 
Στη συνέχεια, αφού οριστούν οι ομάδες, ορίζονται οι βασικοί ρόλοι των μελών: ο/η ερευνητής/τρια που αναζητά και οργανώνει τις πληροφορίες, ο/η γραμματέας που τις καταγράφει, ο/η εικονογράφος που επιμελείται το οπτικό υλικό, και ο/η παρουσιαστής/τρια που θα μοιραστεί τα αποτελέσματα στην ολομέλεια. Αν η ομάδα έχει πέντε μέλη, το πέμπτο παιδί αναλαμβάνει ρόλο «συντονιστή/τριας», φροντίζοντας να τηρηθούν οι χρόνοι και να συνεργαστούν όλοι. Η έρευνα βασίζεται σε υλικό που μπορεί να αντληθεί από τις προαναφερθείσες αξιόπιστες πηγές σε έντυπη ή ψηφιακή μορφή, ώστε όλοι/ες να έχουν ισότιμη πρόσβαση. Οι ομάδες οργανώνουν τα στοιχεία τους και δημιουργούν ένα προϊόν που αποτυπώνει τη δουλειά τους. Η μορφή είναι ελεύθερη: μπορεί να είναι αφίσα, παρουσίαση διαφανειών, εικονογραφημένη καρτ-ποστάλ ή προφορική αφήγηση με εικόνες. Το περιεχόμενο περιλαμβάνει βασικά δεδομένα για τη γυναίκα που μελετούν, όπως το όνομά της, την εποχή στην οποία έζησε, τον ρόλο και τη δράση της, τη σχέση της με τη θάλασσα και τη συμβολή της στη ναυτική κληρονομιά, καθώς και ένα στοιχείο που εμπνέει τους/τις μαθητές/τριες σήμερα. Για να υποστηριχθεί η εργασία των ομάδων, ο/η εκπαιδευτικός μοιράζει Το Φύλλο Εργασίας 2Α «ΓΥΝΑΙΚΕΣ ΚΑΙ ΘΑΛΑΣΣΑ - Οργάνωση Πληροφοριών», όπου οι μαθητές/τριες θα μπορούν να καταγράψουν σύντομο βιογραφικό κείμενο, να προσθέσουν εικόνα ή σκίτσο της ηρωίδας, καθώς και να οργανώσουν τις πληροφορίες σε βασικές ενότητες (όνομα- εποχή, ρόλος-δράση, σχέση με τη θάλασσα και τη ναυτιλία, έμπνευση για σήμερα). Στο τέλος κάθε φύλλου υπάρχουν ερωτήσεις που καθοδηγούν τους/τις μαθητές/τριες να στοχαστούν προσωπικά πάνω στο πρόσωπο που μελετούν. 

3 Σύντομες παρουσιάσεις, ανατροφοδότηση και αναστοχασμός (15 λεπτά)
Οι ομάδες παρουσιάζουν συνοπτικά το προϊόν που δημιούργησαν. Κατά τη διάρκεια των παρουσιάσεων, οι μαθητές/-τριες συμπληρώνουν το Φύλλο Εργασίας 2Β «ΓΥΝΑΙΚΕΣ ΚΑΙ ΘΑΛΑΣΣΑ - Παρατήρηση παρουσιάσεων και αναστοχασμός», καταγράφοντας τη γυναίκα που μελέτησε κάθε ομάδα, ένα στοιχείο που τους έκανε εντύπωση και μία ερώτηση που θα ήθελαν να απευθύνουν στα μέλη της. Στο τέλος, απαντούν σε δύο σύντομες ερωτήσεις προσωπικού αναστοχασμού, επιλέγοντας τη μορφή που θα ήθελαν να γνωρίσουν περισσότερο και την ιστορία που θα ήθελαν να μεταφέρουν στο οικογενειακό τους περιβάλλον.

SDGs Εργαστηρίου 2:
· SDG 5 Ισότητα των Φύλων 
· SDG 10 Λιγότερες Ανισότητες




	3ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
ΣΥΝΕΝΤΕΥΞΕΙΣ ΚΑΙ ΠΡΟΦΟΡΙΚΕΣ ΙΣΤΟΡΙΕΣ 
ΑΠΟ ΤΗ ΖΩΗ 
ΣΤΗ ΝΑΥΤΙΛΙΑ
3

	Οι μαθητές/τριες αναμένεται να:
· αναγνωρίζουν τη σημασία της προφορικής ιστορίας ως πηγής γνώσης για τη ναυτιλιακή ζωή και να διακρίνουν τη διαφορά της από τις γραπτές ιστορικές πηγές,
· διαμορφώνουν ερωτήσεις για συνέντευξη με σεβασμό στον συνομιλητή και σαφήνεια, αξιοποιώντας πολυμεσικά υλικά (βίντεο) που έχουν μελετήσει εκτός τάξης,
· εξασκούνται σε δεξιότητες ακρόασης, επικοινωνίας και συνεργασίας.

	
	Δραστηριότητες 

	
	Η δραστηριότητα εφαρμόζει τη μέθοδο της ανεστραμμένης τάξης, οπότε διακρίνεται σε δύο μέρη: 
· (α μέρος) πριν το μάθημα και 
· (β μέρος) μέσα στην τάξη.

Πριν το μάθημα- Δραστηριότητες εκτός τάξης (Ανεστραμμένη Τάξη)
Ο/Η εκπαιδευτικός αξιοποιεί αυθεντικό πολυμεσικό υλικό που προκύπτει από την επικοινωνία της τάξης με το υιοθετημένο πλοίο (φωτογραφίες, σύντομα βίντεο, ηχητικά μηνύματα, αποσπάσματα αλληλογραφίας), προκειμένου οι μαθητές/-τριες να γνωρίσουν βιωματικά την καθημερινότητα και τα επαγγέλματα της ναυτιλίας. 
Επιπλέον, πολύτιμη πηγή γνώσης για το πώς λειτουργεί μια ναυτιλιακή εταιρεία αποτελεί η εικονική τρισδιάστατη ξενάγηση (3D video tour) που δημιούργησε η Project Connect (https://www.youtube.com/watch?v=_rl0Mf14qrs, με ελληνικούς υπότιτλους, συνολικής διάρκειας 35:12’). Μέσα από αυτό το ψηφιακό ταξίδι, οι μαθητές/-τριες μπαίνουν «στα άδυτα» μιας εικονικής-εκπαιδευτικής εταιρεία, που δημιουργήθηκε αποκλειστικά για να δείξει με ρεαλιστικό τρόπο πώς συνεργάζονται όλα τα τμήματα μιας ναυτιλιακής, από τον/τη φύλακα στην είσοδο μέχρι τον/τη CEO στον τελευταίο όροφο, ώστε να κινούνται τα πλοία σε όλο τον κόσμο. Ο/Η εκπαιδευτικός συστήνεται να προβάλλει το οπτικοακουστικό υλικό σε ασφαλές εκπαιδευτικό περιβάλλον και να επιλέξει τα κατάλληλα αποσπάσματα με βάση την ηλικία, τις ανάγκες και το παιδαγωγικό πλαίσιο της τάξης.

Μέσα στην τάξη
Μία Διδακτική Ώρα (45 λεπτά)
1 Η σημασία της προφορικής ιστορίας (6 λεπτά)
[bookmark: _GoBack]Ο/Η εκπαιδευτικός εξηγεί τη σημασία της προφορικής ιστορίας και της συλλογής μαρτυριών, δίνοντας έμφαση στη διαφορά ανάμεσα στην ιστορία που γράφεται από τα βιβλία και στην ιστορία που μαθαίνουμε από προσωπικές μαρτυρίες. Σε αυτό το σημείο ο/η εκπαιδευτικός υπενθυμίζει στους μαθητές/τριες την εμπειρία τους από το προηγούμενο εργαστήριο «Γυναίκες και Ναυτιλία», όπου γνώρισαν ηρωίδες της θάλασσας μέσα από βιογραφικά κείμενα, εικόνες και ιστορικά αρχεία. Αυτή η γνώση αποτελεί παράδειγμα γραπτής ιστορίας. Στη συνέχεια, εξηγεί ότι σήμερα θα ασχοληθούν με την προφορική ιστορία, η οποία φέρνει στην τάξη τη φωνή των ανθρώπων που έζησαν ή μετέφεραν εμπειρίες της ναυτικής ζωής. Μέσα από αυτή τη σύγκριση οι μαθητές/τριες κατανοούν πώς οι διαφορετικές μορφές πηγών -γραπτές και προφορικές- συμπληρώνουν η μία την άλλη και εμπλουτίζουν την κατανόησή μας για τη ναυτιλία.
2 Συζήτηση με την τάξη για τη δημιουργία λίστας ερωτήσεων (14 λεπτά) 
Μέσα από καταιγισμό ιδεών των μαθητών/τριών συντάσσεται μια λίστα βασικών ερωτήσεων για συνέντευξη που θα πάρουν τα παιδιά από επαγγελματίες της ναυτιλίας εντός και εκτός θάλασσας (πλοίαρχος, μηχανικός, ναυπηγός κ.ά.) ή από συζύγους/απογόνους ναυτικών που μπορούν να μιλήσουν για την εμπειρία από την πλευρά της οικογένειας που περιμένει τον ναυτικό στη ξηρά. Η ναυτιλιακή εταιρεία στην οποία ανήκει το υιοθετημένο από την τάξη πλοίο, μπορεί να συμβάλλει σε αυτή τη δράση καθοριστικά, κατόπιν σχετικής επικοινωνίας του/της εκπαιδευτικού με την PROJECT CONNECT. 
3 Προσομοίωση συνέντευξης στην τάξη (15 λεπτά)
Οι μαθητές/τριες χωρίζονται σε ζευγάρια ή μικρές ομάδες και εξασκούνται στην υποβολή ερωτήσεων, με έναν να παίζει τον ρόλο του/της «συνεντευξιαζόμενου/νης» και τον/την άλλον/η του/της «δημοσιογράφου». Ο/Η εκπαιδευτικός δίνει οδηγίες για σωστό τόνο φωνής, σεβασμό, ακρόαση και σημειώσεις. 
4 Οδηγίες εκπαιδευτικού για απομαγνητοφώνηση (10 λεπτά)
Ο/Η εκπαιδευτικός δείχνει βασικές τεχνικές απομαγνητοφώνησης (π.χ. σημείωση λέξεων-κλειδιών, μεταφορά με ακρίβεια αυτολεξεί φράσεων, στην περίπτωση μαθητών/τριών με δυσκολία στη γραφή δίνεται οδηγία να κρατήσουν σημειώσεις με σκίτσα ή εικονίδια.) και δίνει παραδείγματα με βάση το βίντεο που παρακολούθησαν οι μαθητές/τριες στο σπίτι.

SDGs Εργαστηρίου 3:
· SDG 3: Καλή Υγεία και Ευημερία
· SDG 4: Ποιοτική Εκπαίδευση 
· SDG 8: Αξιοπρεπής Εργασία και Οικονομική Ανάπτυξη
· SDG 9: Βιομηχανία, Καινοτομία και Υποδομές
· SDG 10: Λιγότερες Ανισότητες
· SDG 12: Υπεύθυνη Κατανάλωση και Παραγωγή 
· SDG 17: Συνεργασία για τους Στόχους







	4ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
ΘΑΛΑΣΣΟΓΡΑΦΙΕΣ ΚΑΙ ΝΑΥΤΙΛΙΑΚΗ ΖΩΗ

	Οι μαθητές/τριες  αναμένεται να:
· αναγνωρίζουν στοιχεία της ζωής και του έργου των επαγγελματιών της ναυτιλίας μέσα από τις φωτογραφίες και τα μηνύματα που έλαβαν από το υιοθετημένο πλοίο,
· αξιοποιούν αυτά τα στοιχεία ως πηγή έμπνευσης για να δημιουργήσουν θαλασσογραφίες που αποτυπώνουν τη συμβολή των ναυτικών επαγγελμάτων στη ζωή στη θάλασσα,
· παρουσιάζουν ερμηνευτικά τα έργα τους στην τάξη, αναδεικνύοντας πώς η δημιουργική έκφραση μπορεί να ενισχύσει την κατανόηση και τον σεβασμό για τα επαγγέλματα της ναυτιλίας.

	
	Δραστηριότητες

	
	Μία Διδακτική Ώρα (45 λεπτά)

1_Προετοιμασία-Αφόρμηση (5 λεπτά)
 Ο/Η εκπαιδευτικός παρουσιάζει έργα τέχνης που σχετίζονται με τη θάλασσα. Αυτά μπορούν να περιλαμβάνουν πίνακες ζωγραφικής που απεικονίζουν θαλάσσια τοπία  (ειδικά καλλιτεχνών όπως είναι ο Leonardo da Vinci, o Βολανάκης, ο Παρθένης, ο Λύτρας, ο Μαλέας, ο Aivazovsky, o Hokusai, o Monet κ.ά.). Παράλληλα, παρουσιάζει και τις σχετικές φωτογραφίες που έχουν λάβει στο μεταξύ από την αλληλογραφία τους με τον/την Καπετάνιο/νισσα του Υιοθετημένου Πλοίου. Επίσης, ο/η εκπαιδευτικός μπορεί να παρουσιάσει εκτός από τα έργα τέχνης, και μία αγιογραφία του Αγίου Νικολάου (προστάτη των ναυτικών), που περιλαμβάνεται στο Συμπληρωματικό Υλικό, την οποία έχουν κατασκευάσει μαθητές/τριες του προγράμματος «Υιοθεσία Πλοίου - Adopt a Ship» σε παλιότερο έτος. Με αυτόν τον τρόπο, οι μαθητές/τριες βλέπουν πώς η ναυτική ζωή εμπνέει όχι μόνο την κοσμική τέχνη, αλλά και τη θρησκευτική. Στο συμπληρωματικό υλικό υπάρχουν και άλλα έργα μαθητών/τριών, όπως ζωγραφιές, ξύλινα καραβάκια, καραβάκια από πλαστικά καπάκια μπουκαλιών κ.λπ. Ξεκινά έτσι μια σύντομη εισαγωγή για το θέμα της θάλασσας στην τέχνη. Για παράδειγμα, πώς διαφορετικοί καλλιτέχνες έχουν αναπαραστήσει τη θάλασσα, χρησιμοποιώντας διάφορα υλικά και τεχνικές.

2_Δημιουργία Έργου (25 λεπτά) 
Οι μαθητές/τριες μπορούν να εργαστούν ατομικά ή σε μικρές ομάδες. Στην περίπτωση της ομαδικής εργασίας, καλό είναι να ενθαρρύνει ο/η εκπαιδευτικός τη συνεργασία, την ανταλλαγή ιδεών και τη συνδυαστική χρήση υλικών. Παράλληλα, παροτρύνονται οι μαθητές/τριες να πειραματιστούν με διαφορετικές τεχνικές. Μπορούν να δοκιμάσουν να δημιουργήσουν εφέ κύματος, χρησιμοποιώντας σπόγγους ή να προσθέσουν υφή στην επιφάνεια του έργου με την προσθήκη αληθινών υλικών, όπως άμμος ή μικρά βότσαλα. Κατά τη διάρκεια της δημιουργικής διαδικασίας, ο/η εκπαιδευτικός φροντίζει να περιφέρεται ανάμεσα στα παιδιά για να προσφέρει καθοδήγηση, να τα ενθαρρύνει να δοκιμάσουν νέες τεχνικές και υλικά.
3_Σύντομη Παρουσίαση και Ανατροφοδότηση (10 λεπτά) 
Αφού ολοκληρώσουν τα έργα τους, οι μαθητές/τριες παρουσιάζουν τα έργα τους στην τάξη. Κάθε μαθητής/τρια ή ομάδα μπορεί να εξηγήσει τη διαδικασία που ακολούθησε, τα υλικά που χρησιμοποίησε και τι θέλησε να εκφράσει μέσω του έργου. Επιπλέον, καλούνται να αναδείξουν πώς η δημιουργία τους αποτυπώνει στοιχεία της ναυτιλιακής ζωής και τους ρόλους/επαγγέλματα που σχετίζονται με αυτήν (π.χ. καπετάνιος/νισσα, μηχανικός, πλήρωμα, οικογένεια ναυτικού). Οι συμμαθητές/τριες μπορούν να κάνουν ερωτήσεις ή να σχολιάσουν τα έργα, εστιάζοντας τόσο σε καλλιτεχνικά στοιχεία (χρώματα, μορφές, τεχνικές), όσο και στην ερμηνευτική σύνδεση με τα επαγγέλματα της ναυτιλίας. 
4_Αξιολόγηση (5 λεπτά)
Στο τέλος του Εργαστηρίου οι μαθητές/τριες συμπληρώνουν σύντομο Φύλλο Αυτοαξιολόγησης.

SDGs Εργαστηρίου 4:
· SDG 3: Καλή Υγεία και Ευημερία
· SDG 4: Ποιοτική Εκπαίδευση 
· SDG 8: Αξιοπρεπής Εργασία και Οικονομική Ανάπτυξη
· SDG 13: Δράση για το Κλίμα




	5ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
ΤΑ ΜΑΘΗΜΑΤΙΚΑ ΣΤΗ ΝΑΥΤΙΛΙΑ: ΤΑΞΙΔΙ ΣΤΟΝ ΧΡΟΝΟ ΚΑΙ ΣΤΗ ΘΑΛΑΣΣΑ

	Οι μαθητές/τριες αναμένεται να:
· υπολογίζουν αποστάσεις, χρόνους και ταχύτητες σε ναυτικά ταξίδια με απλά μαθηματικά,
· ερμηνεύουν φαινόμενα όπως η αλλαγή ημερομηνίας κατά τη διέλευση της Διεθνούς Γραμμής Αλλαγής Ημερομηνίας,
· συνδέουν τις μαθηματικές έννοιες με την πραγματική εμπειρία των ναυτικών, διατυπώνοντας ερωτήσεις προς τον/την Καπετάνιο/νισσα στο πλαίσιο του προγράμματος «Υιοθεσία Πλοίου-Adopt a Ship», για το πώς χρησιμοποιεί τα μαθηματικά στη δουλειά του/της.

	
	Δραστηριότητες

	
	Μία Διδακτική Ώρα (45’)
1_Αφόρμηση (5 λεπτά)
Ο/Η εκπαιδευτικός θέτει το ερώτημα ως αφόρμηση ενός καταιγισμού ιδεών: «Τι νομίζετε ότι πρέπει να ξέρει ένας/μια καπετάνιος/νισσα ή ένας/μία μηχανικός για να ταξιδέψει σωστά το πλοίο;»
Καταγράφονται οι αυθόρμητες ιδέες των μαθητών/-τριών στον πίνακα (π.χ. ταχύτητα, απόσταση, καιρός, καύσιμα).
2_ Παρουσίαση: Ώρες και Μέρες ανά τον Κόσμο (10 λεπτά)
Ο/Η εκπαιδευτικός παρουσιάζει το υλικό «ΩΡΕΣ ΚΑΙ ΜΕΡΕΣ ΑΝΑ ΤΟΝ ΚΟΣΜΟ_ΠΑΡΟΥΣΙΑΣΗ ΥΙΟΘΕΣΙΑ ΠΛΟΙΟΥ PROJECT CONNECT.pdf» και παράλληλα εξηγεί βασικές έννοιες όπως κόμβος, ναυτικό μίλι/ώρα, αναλογία απόστασης-ταχύτητας και τι συμβαίνει όταν περνάμε τη Διεθνή Γραμμή Αλλαγής Ημερομηνίας.
3_ Εφαρμογή (20 λεπτά)
Οι μαθητές/τριες εργάζονται σε μικρές ομάδες και επεξεργάζονται σύντομα προβλήματα που συνδέονται με πραγματικές συνθήκες της ναυτικής ζωής.
Ενδεικτικά παραδείγματα:
• Ένας/μία ναυτικός γιορτάζει τα γενέθλιά του/της, ενώ το πλοίο περνά τη Διεθνή Γραμμή Αλλαγής Ημερομηνίας. Θα «χάσει» ή θα «κερδίσει» μία ημέρα;
• Ένα πλοίο ξεκινά την αυγή από μία χώρα και κατευθύνεται προς άλλη περιοχή του κόσμου. Με ποια ταχύτητα πρέπει να ταξιδεύει, ώστε το πλήρωμα να προλάβει το ηλιοβασίλεμα της ίδιας ημέρας;
• Ένας/μία Καπετάνιος/νισσα πρέπει να υπολογίσει σε πόσες ώρες θα φτάσει το πλοίο στο επόμενο λιμάνι, ώστε να ενημερώσει το πλήρωμα και τις οικογένειες των ναυτικών.
Οι ομάδες συζητούν, πραγματοποιούν απλούς υπολογισμούς και παρουσιάζουν τον τρόπο σκέψης τους στην ολομέλεια.
4_Ανακεφαλαίωση-Αξιολόγηση: «Το επόμενο γράμμα στον/στην Καπετάνιο/νισσα» (10 λεπτά)
Ο/Η εκπαιδευτικός καθοδηγεί μια σύντομη συζήτηση στην ολομέλεια, όπου οι μαθητές/τριες καλούνται να απαντήσουν στα ακόλουθα ερωτήματα, που τους βοηθούν να συνδέσουν τις μαθηματικές έννοιες με τη ζωή στη θάλασσα:
· Τι σημαίνει στην πράξη για το πλήρωμα του πλοίου η αλλαγή ημερομηνίας, όταν περνά τη Γραμμή Αλλαγής Ημερομηνίας;
· Πώς νομίζετε ότι επηρεάζει αυτό την επικοινωνία των ναυτικών με τις οικογένειές τους στη στεριά;
Στη συνέχεια, για σκοπούς διαμορφωτικής αξιολόγησης, οι μαθητές/τριες καλούνται ατομικά να μοιραστούν προφορικά μία ερώτηση που θα ήθελαν να συμπεριληφθεί στο επόμενο γράμμα προς τον/την Καπετάνιο/νισσα, σχετική με την εμπειρία του να ταξιδεύει σε περιοχές όπου «χάνεται» ή «κερδίζεται» μια μέρα.
SDGs Εργαστηρίου 5:
· SDG 4: Ποιοτική Εκπαίδευση 
· SDG 8: Αξιοπρεπής Εργασία και Οικονομική Ανάπτυξη
· SDG 9 (Βιομηχανία, Καινοτομία & Υποδομές)
· SDG 17: Συνεργασία για τους Στόχους



	6ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
ΜΙΚΡΟΙ ΕΡΕΥΝΗΤΕΣ ΤΑΞΙΔΕΥΟΥΝ ΜΕΣΑ ΣΤΟΥΣ ΑΙΩΝΕΣ ΤΗΣ ΕΛΛΗΝΙΚΗΣ ΝΑΥΤΙΛΙΑΣ

	Οι μαθητές/τριες αναμένεται να:
· εξηγούν με παραδείγματα τη σημασία της ναυτιλίας στην εξέλιξη του ελληνικού πολιτισμού από την αρχαιότητα μέχρι σήμερα,
· αναζητούν, επιλέγουν και οργανώνουν βασικές ιστορικές πληροφορίες από κατάλληλο υποστηρικτικό υλικό, αναπτύσσοντας δεξιότητες διερεύνησης, κριτικής επιλογής και σύνθεσης πληροφοριών,
· παρουσιάζουν ευρήματα και συμπεράσματα, δημιουργώντας ένα σύντομο ομαδικό χρονολόγιο, που αναδεικνύει την εξέλιξη της ελληνικής ναυτιλίας.

	
	Δραστηριότητες 

	
	Μία Διδακτική Ώρα (45 λεπτά)
1_Αφόρμηση (5 λεπτά)
Ο/Η εκπαιδευτικός ρωτά: «Τι ξέρετε ήδη για την ιστορία της ελληνικής ναυτιλίας;» και  «Γιατί νομίζετε ότι η θάλασσα υπήρξε τόσο σημαντική για την Ελλάδα;». Οι απαντήσεις καταγράφονται στον πίνακα σε μορφή εννοιολογικού χάρτη.
2 Διερεύνηση σε ομάδες (25 λεπτά)
Οι μαθητές/τριες εργάζονται σε μικρές ομάδες και αξιοποιούν το έντυπο υποστηρικτικό υλικό που έχει ενταχθεί στον υποφάκελο «Οποιοδήποτε άλλο Υλικό», και ειδικότερα το αρχείο «ΥΠΟΣΤΗΡΙΚΤΙΚΟ ΥΛΙΚΟ ΕΚΠΑΙΔΕΥΤΙΚΟΥ_ΙΣΤΟΡΙΑ ΤΗΣ ΕΛΛΗΝΙΚΗΣ ΝΑΥΤΙΛΙΑΣ», προκειμένου να εντοπίσουν βασικές πληροφορίες για σημαντικούς σταθμούς της ελληνικής ναυτιλίας από την αρχαιότητα έως σήμερα. Κάθε ομάδα επιλέγει περιορισμένο αριθμό πληροφοριών, τις οργανώνει χρονολογικά και τις καταγράφει με σύντομες φράσεις, ώστε να συμβάλει στη δημιουργία ενός κοινού χρονολογίου της τάξης. Ο/Η εκπαιδευτικός καθοδηγεί τη διαδικασία, υποστηρίζει την επιλογή των πληροφοριών και φροντίζει ώστε η διερεύνηση να ολοκληρωθεί εντός του διαθέσιμου χρόνου. Εφόσον χρειάζεται πρόσθετη τεκμηρίωση ή εποπτικό υλικό, μπορεί να αξιοποιηθεί συμπληρωματικά το ψηφιακό υλικό του Greek Shipping Miracle, όπως τις ενότητες «Πλοία Liberty», «Ελληνικά Λιμάνια στις Αρχές του 20ού Αιώνα» και «Ο Πειραιάς τον 20ό Αιώνα». Οι ενότητες αυτές μπορούν να χρησιμοποιηθούν στοχευμένα, χωρίς γενική πλοήγηση στο σύνολο του ψηφιακού μουσείου, ώστε να υποστηριχθεί η κατανόηση της εξέλιξης της ελληνικής ναυτιλίας, των φορτηγών πλοίων και του ρόλου των λιμανιών.
3 Δημιουργία μικρού χρονολογίου (10 λεπτά)
Κάθε μαθητής/τρια ή ομάδα τοποθετεί τις πληροφορίες της σε μια κοινή «λωρίδα χρόνου» (χαρτόνι, χαρτί του μέτρου ή ψηφιακή εφαρμογή). Έτσι φτιάχνεται συλλογικό χρονολόγιο της ελληνικής ναυτιλίας.
4_Αξιολόγηση (διαμορφωτική και συνεχής)
Η αξιολόγηση της δραστηριότητας δεν περιορίζεται σε συγκεκριμένο χρόνο, αλλά διαπνέει όλη τη δραστηριότητα, καθώς εστιάζει κυρίως στη συμμετοχή και τη συνεργασία των μαθητών/-τριών κατά τη διάρκεια της διαδικασίας. Παρατηρείται ο βαθμός ενεργού εμπλοκής τους στην αρχική συζήτηση, όπως και η ικανότητά τους να συνεργάζονται δημιουργικά. Παράλληλα, κριτήριο αποτελεί η συνεισφορά τους στη δημιουργία του ομαδικού χρονολογίου, ως προς την ακρίβεια και την πληρότητα των ιστορικών στοιχείων. Τέλος, οι μαθητές/τριες καλούνται να συμπληρώσουν ένα σύντομο Φύλλο Αυτοαξιολόγησης. 



	7ο Εργαστήριο
	Προσδοκώμενα Μαθησιακά Αποτελέσματα

	Τίτλος εργαστηρίου
ΣΤΟ ΛΙΜΑΝΙ ΤΗΣ ΓΙΟΡΤΗΣ ΡΙΧΝΟΥΜΕ ΤΗΝ ΑΓΚΥΡΑ ΤΗΣ ΝΑΥΤΙΛΙΑΣ
7

	Οι μαθητές/τριες αναμένεται να:
· συνθέτουν τις γνώσεις και τις εμπειρίες που απέκτησαν από το πρόγραμμα «Υιοθεσία Πλοίου–Adopt a Ship», παρουσιάζοντάς τις δημιουργικά σε μία έκθεση-γιορτή, όπου το σχολείο μετατρέπεται σε «λιμάνι» διάχυσης της δράσης τους προς όλη την εκπαιδευτική κοινότητα, τους γονείς και την τοπική κοινωνία,
· εκφράζουν σκέψεις και συναισθήματα για το ταξίδι μάθησης και τη γνωριμία με τα ναυτικά επαγγέλματα,
· αξιολογούν τη συμμετοχή τους στο πρόγραμμα «Υιοθεσία Πλοίου - Adopt a Ship», μέσα από μεταγνωστική σκέψη.


	
	Δραστηριότητες 

	
	Μία Διδακτική Ώρα (45 λεπτά)

1_Αφόρμηση (5 λεπτά)
Στο τελευταίο έβδομο εργαστήριο του ΠΚΔ, ο/η εκπαιδευτικός καλεί τους/τις μαθητές/τριες να αναστοχαστούν όσα γνώρισαν μέσα από τα προηγούμενα έξι εργαστήρια για τη ναυτιλία, τα ναυτικά επαγγέλματα, την επικοινωνία με το πλοίο, την ιστορία, την τέχνη και τη ζωή στη θάλασσα. Ως αφόρμηση αξιοποιούνται τα παραγόμενα των προηγούμενων εργαστηρίων, όπως η συλλογική επιστολή της τάξης, οι ερωτήσεις που διατυπώθηκαν προς τον/την Πλοίαρχο, οι καλλιτεχνικές δημιουργίες, οι εργασίες των ομάδων και η αποτύπωση επιλεγμένων σημείων της πορείας του πλοίου. Εφόσον έχει υπάρξει ανταπόκριση από το πλοίο, μπορούν να αξιοποιηθούν επιπλέον φωτογραφίες, μηνύματα ή άλλο σχετικό υλικό. Οι μαθητές/τριες συζητούν τις εμπειρίες, τα συναισθήματα και τις γνώσεις που αποκόμισαν και επιλέγουν τα στοιχεία που θεωρούν σημαντικότερα να παρουσιάσουν στη σχολική κοινότητα. Στο τέλος αυτής της αναστοχαστικής συζήτησης, τίθεται το ερώτημα: 
«Πώς θα θέλατε να κλείσουμε αυτό το ταξίδι, ώστε να το θυμόμαστε όλοι και να το γνωστοποιήσουμε σε όλο το σχολείο, στους γονείς και στην τοπική κοινότητα;»
Η μικρή αυτή δράση διάχυσης συνδέεται με τις Δράσεις Ενεργού Πολίτη, καθώς οι μαθητές/τριες λειτουργούν ως ενεργοί πολίτες, ενημερώνοντας τη σχολική κοινότητα για τη σημασία της ναυτιλίας, της προστασίας της θάλασσας και του έργου των ανθρώπων που εργάζονται σε αυτήν.
2_Σχεδιασμός Έκθεσης-Γιορτής (25 λεπτά)
Οι μαθητές/τριες χωρίζονται σε μικρές ομάδες. Κάθε ομάδα ετοιμάζει ένα τρίπτυχο βιβλίο ή μια ενότητα της έκθεσης που θα στηθεί στην τάξη ή κατόπιν συμφωνίας με τη Διεύθυνση του σχολείου σε μια ευρύχωρη αίθουσα (πχ σε χώρο Πολλαπλών Χρήσεων του σχολείου). Οι ενότητες στηρίζονται στη θεματολογία των προηγούμενων 6  Εργαστηρίων Δεξιοτήτων, άρα θα αφορούν στη διαχρονικότητα της ναυτιλίας στην Ελλάδα από την αρχαιότητα έως σήμερα, στον ρόλο των γυναικών που τίμησαν και τιμούν τον κλάδο με τη δράση τους παρά τις αντιξοότητες του ανδροκρατούμενου χώρου, στα μαθηματικά της ναυτιλίας, στην τέχνη που εμπνέεται πολυμορφικά από τη ναυτιλία, στη συλλογική επιστολή της τάξης και, εφόσον έχει υπάρξει ανταπόκριση από το πλοίο, σε επιλεγμένα δείγματα της επικοινωνίας, όπως μηνύματα ή φωτογραφίες, στον παγκόσμιο χάρτη, που παρέχεται από την PROJECT CONNECT κατά την έναρξη της υλοποίησης του ΠΚΔ, στον οποίο οι μαθητές/τριες αποτυπώνουν επιλεγμένα σημεία της πορείας του πλοίου, καθώς και στο καπέλο του/της Καπετάνιου/νισσας, το οποίο αξιοποιείται συμβολικά κατά την ανάγνωση μηνύματος από το πλοίο, εφόσον έχει ληφθεί σχετική απάντηση. Όλο αυτό το πλούσιο υλικό οι ομάδες το ετοιμάζουν σε τρίπτυχες κατασκευές, χαρτόνια ή ψηφιακά εργαλεία (π.χ. Canva, PowerPoint) σε συνεργασία με τον/την εκπαιδευτικό της τάξης αλλά και όσους συναδέλφους συνεργάστηκαν στο πλαίσιο του προγράμματος (εκπαιδευτικός Αγγλικών, Εικαστικών, Πληροφορικής). Επίσης, σε συνεργασία με τον/την εκπαιδευτικό της Μουσικής και της Φυσικής Αγωγής, οι μαθητές/τριες μπορούν να σχεδιάσουν ένα σύντομο μουσικοκινητικό ή μουσικοχορευτικό δρώμενο με θέμα τη θάλασσα και τη ναυτική ζωή, αξιοποιώντας κατάλληλο μουσικό ή ηχητικό υλικό που επιλέγεται από τον/την εκπαιδευτικό με βάση την ηλικία των μαθητών/-τριών, την παιδαγωγική συνάφεια και τον σεβασμό των πνευματικών δικαιωμάτων. Με τη λογική ότι αυτή η έκθεση-γιορτή θα λειτουργήσει ως κορύφωση και διάχυση του προγράμματος, προτείνετε οι μαθητές/-τριες να κοινοποιήσουν αντίστοιχη πρόσκληση στη ναυτιλιακή εταιρεία, στην PROJECT CONNECT και φυσικά στον/στην Καπετάνιο/-νισσα, ο οποίος στην περίπτωση που βρίσκεται στην Ελλάδα, ενδέχεται κατόπιν συνεννόησης να επισκεφτεί την τάξη με την οποία επικοινώνησε στο πλαίσιο του ΠΚΔ.
3 Αναστοχασμός - Αξιολόγηση (15 λεπτά)
Μετά την ολοκλήρωση του σχεδιασμού της γιορτής, ο/η εκπαιδευτικός καθοδηγεί μια σύντομη συζήτηση στην ολομέλεια, όπου οι μαθητές/τριες μοιράζονται τι τους έκανε μεγαλύτερη εντύπωση από τη μαθησιακή διαδρομή του ΠΚΔ και πώς οι δραστηριότητες τους βοήθησαν να γνωρίσουν καλύτερα τη ναυτιλία και τα επαγγέλματά της. Στη συνέχεια, συμπληρώνουν το Φύλλο Εργασίας 7Α - «Αναστοχασμός της μαθησιακής διαδρομής», στο οποίο αποτιμούν τη συμμετοχή, τη συνεργασία και την προσωπική τους εμπειρία. Συμπληρώνουν, επίσης, το Φύλλο Εργασίας 7Β - «Αποτίμηση γνώσεων και στάσεων για τη ναυτιλία», το οποίο περιλαμβάνει ερωτήσεις γνώσεων, δηλώσεις στάσεων και δραστηριότητες γεωγραφικού προσανατολισμού. Μέσα από την συμπλήρωσή του, οι μαθητές/τριες έχουν τη δυνατότητα να αναγνωρίσουν και να αποτυπώσουν την εξέλιξη των γνώσεων και των αντιλήψεών τους σχετικά με τη ναυτιλία.

